"ሂወቱ ንዘልኣለም ምስ ታሪኽ እታ ርእሰ ከተማ ብምቑራኑ" እስራኤል ንፕሬዚደንት ትራምፕ ኣዝያ ተመስግኖ ኢሉ ቀዳማይ ምኒስተር እስራኤል ቤንጃሚን ኔታንያሁ። "ካልኦት ሃገራት ድማ ተመሳሳሊ መርገጺ ክወስዳ እስራኤል ርክባት ተካይድ ኣላ" ኢሉ ኔታንያሁ። ኣስማተን ግና ኣይፀርሐን፡ ዋላ'ኳ ናይ እስራኤል ናይ ዜና ማዕከናት ፊሊፒንን ቼክ ሪፑብሊክን ገለ ካብተን ሃገራት ከምዝኾና እንተጠቐሳ። ቤተ መንግስቲ ኣሜሪካ ግና ስጋብ ሕዚ ኣሰር ትራምፕ ዝወሰዳ ሃገራት ከምዘለዋ ከምዘይፈልጥ ገሊጹ። በኣንጻሩ እቲ ስምዒት ኣብ ፍልስጤም ዝተፈልየ ኢዩ ነይሩ። መራሒ ሓማስ ዓርቢ፡ እታ መዓልቲ ድማ "ናይ ቁጥዐ መዓልቲ" ክትከውን ብምስማይ፡ "ቀዳመይቲ ናይ ምልዕዓል [ኢንቲፋዳ] መዓልቲ ኣንጻር እቲ ጎባጢ ክትከውን ኢያ" ድማ ኢሉ። "ኣባላት ሓማስ ነቲ ስትራቴጂካዊ ሓደጋ ንምግጣም ድልዋት ኢዮም" ኢሉ ኢስማዒል ሃኒያ [ዝለዓለ መራሒ ሓማስ] ኣብ ጋዛ ኣብ ዝገበሮ መደረ። በኣንጻሩ ፋታሕ ተቓውምኡ ብዲፕሎማቲካዊ መንገዲ ናብ ቤት ምኽሪ ጸጥታ ሕቡራት ሃገራት ብምስዳድን ጥምረት ሃገራት ዓረብ ድማ ሓያል መርገጺ ክወስዳ ብምድራኽን ኢዩ ተቓውምኡ ዝገልጽ ዘሎ። መራሕቲ እንግሊዝ፣ ፈረንሳይን ጀርመንን በቲ ናይ ኣሜሪካ መግለጺ ከምዘይሰማምዑ ገሊጾም። ስለምንታይ'ዩ እቲ መግለጺ ኣገዳሲ ዝኸውን?
